                  20.5.2022

                  HR

                  Službeni list Europske unije

                  C 205/57

         P9_TA(2021)0445
         Zahtjev za ukidanje imuniteta Nilsu Ušakovsu
         Odluka Europskog parlamenta od 11. studenoga 2021. o zahtjevu za ukidanje imuniteta Nilsu Ušakovsu (2020/2239(IMM))
         (2022/C 205/08)

            Europski parlament,

                     —

                     uzimajući u obzir zahtjev za ukidanje imuniteta Nilsu Ušakovsu od 23. listopada 2020. koji je proslijedio Glavni državni odvjetnik Republike Latvije u vezi s kaznenim postupkom koji će se pokrenuti u Republici Latviji i koji je najavljen na plenarnoj sjednici 13. studenoga 2020.,

                     —

                     nakon saslušanja Nilsa Ušakovsa u skladu s člankom 9. stavkom 6. Poslovnika,

                     —

                     uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                     —

                     uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019. (1),

                     —

                     uzimajući u obzir članak 29. i 30. latvijskog Ustava,

                     —

                     uzimajući u obzir članak 5. stavak 2., članak 6. stavak 1. i članak 9. Poslovnika,

                     —

                     uzimajući u obzir izvješće Odbora za pravna pitanja (A9-0304/2021),

                     A.

                     budući da je državni odvjetnik u Odjelu za istrage posebno teških predmeta u Odjelu za kazneno pravosuđe Ureda glavnog državnog odvjetnika u Rigi zatražila ukidanje imuniteta Nilsu Ušakovsu, zastupniku u Europskom parlamentu, kako bi pokrenuo kazneni postupak protiv njega u vezi s povredom zabrane stavljanja u promet uređaja izmijenjenih za posebne tajne operacije;

                     B.

                     budući da je 30. siječnja 2019., tijekom ovlaštene pretrage ureda Nilsa Ušakovsa kao predsjednika Gradskog vijeća Rige, u vezi s drugim kaznenim postupcima, pronađen uređaj prvenstveno namijenjen za upotrebu kao sredstvo tajnog video i audio snimanja, posebno osmišljen i namijenjen za posebne tajne operacije;

                     C.

                     budući da je držanjem uređaja u prostorijama Gradskog vijeća Rige g. Ušakovs navodno prekršio zabranu predviđenu člankom 5.1 stavkom 1. Zakona o prometu robe od strateške važnosti kojom se fizičkim osobama zabranjuje nabava ili držanje opreme, uređaja ili alata ili njihovih dijelova koji su posebno osmišljeni ili izmijenjeni za posebne tajne operacije i koji su uvršteni u nacionalni popis robe i usluga od strateške važnosti Republike Latvije; budući da je svojim postupanjem g. Ušakovs navodno počinio kazneno djelo iz članka 237.1 stavka 2. latvijskog Kaznenog zakona;

                     D.

                     budući da je Nils Ušakovs izabran za zastupnika u Europskom parlamentu na izborima održanima u svibnju 2019. godine;

                     E.

                     budući da se navodno kazneno djelo ne odnosi na izražena mišljenja ili glasovanje Nilsa Ušakovsa u okviru obnašanja njegovih dužnosti u smislu članka 8. Protokola br. 7 o povlasticama i imunitetima Europske unije;

                     F.

                     budući da u skladu s člankom 9. Protokola br. 7 o povlasticama i imunitetima Europske unije zastupnici u Europskom parlamentu na državnom području svoje države uživaju imunitet priznat zastupnicima u parlamentu te države;

                     G.

                     budući da se člankom 29. i člankom 30. latvijskog Ustava utvrđuje sljedeće:

                        „Članak 29.
                        Zastupnici u Saeimu ne smiju biti uhićeni, podvrgnuti pretrazi svojih prostorija niti se njihova osobna sloboda ni na koji način ne može ograničiti bez suglasnosti Saeime. (…)

                        Članak 30.
                        Bez suglasnosti Saeime ne može se pokrenuti kazneni postupak protiv njegovog zastupnika.”;

                     H.

                     budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom (2);

                     I.

                     budući da je svrha zastupničkog imuniteta zaštititi Parlament i njegove zastupnike od pravnih postupaka u vezi s aktivnostima koje se provode pri obavljanju njihovih zastupničkih dužnosti i koje se od tih dužnosti ne mogu odvojiti;

                     J.

                     budući da u ovom slučaju Parlament nije pronašao dokaze o postojanju fumus persecutionis, odnosno o činjeničnim elementima koji bi upućivali na to da se pravnim postupkom nastoji nanijeti šteta političkoj aktivnosti zastupnika, a time i Europskom parlamentu;

            1.

               odlučuje ukinuti imunitet Nilsu Ušakovsu;

            2.

               nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Republike Latvije i Nilsu Ušakovsu.

            (1)  Presuda Suda od 21. listopada 2008., Marra/De Gregorio i Clemente, C-200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C-163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Suda od 19. prosinca 2019., Junqueras Vies, C-502/19, ECLI:EU:C:2019:1115.

            (2)  Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.


title: Odluka Vijeća (EU) 2022/793 od 16. svibnja 2022. o stajalištu koje treba zauzeti u ime Europske unije u okviru Vijeća za pridruživanje osnovanog Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu donošenja programa pridruživanja EU – Gruzija za razdoblje 2021.–2027.

text:
                  20.5.2022

                  HR

                  Službeni list Europske unije

                  L 141/47

         ODLUKA VIJEĆA (EU) 2022/793
         od 16. svibnja 2022.
         o stajalištu koje treba zauzeti u ime Europske unije u okviru Vijeća za pridruživanje osnovanog Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu donošenja programa pridruživanja EU – Gruzija za razdoblje 2021.–2027.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane (1), („Sporazum”) potpisan je 27. lipnja 2014., a stupio je na snagu 1. srpnja 2016.

                     (2)

                     Na temelju članka 406. stavka 1. Sporazuma Vijeće za pridruživanje ima ovlasti donositi preporuke u svrhu postizanja ciljeva Sporazuma.

                     (3)

                     Kako bi olakšale primjenu Sporazuma, stranke su se sporazumjele utvrditi popis prioriteta programa pridruživanja za svoj zajednički rad u pojedinačnim sektorima.

                     (4)

                     Vijeće za pridruživanje pisanim postupkom donosi preporuku o programu pridruživanja EU – Gruzija za razdoblje 2021.–2027.

                     (5)

                     Primjereno je utvrditi stajalište koje treba zauzeti u ime Unije u okviru Vijeća za pridruživanje jer će program pridruživanja EU – Gruzija za razdoblje 2021.–2027. biti osnova za programiranje u okviru Instrumenta za susjedstvo, razvoj i međunarodnu suradnju – Globalna Europa, uspostavljenog Uredbom (EU) 2021/947 Europskog parlamenta i Vijeća (2).

                     (6)

                     Stajalište Unije u okviru Vijeća za pridruživanje trebalo bi se stoga temeljiti na priloženom nacrtu preporuke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća za pridruživanje osnovanog Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu donošenja programa pridruživanja EU – Gruzija za razdoblje 2021.–2027. temelji se na nacrtu preporuke Vijeća za pridruživanje priloženom ovoj Odluci.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 16. svibnja 2022.

                  Za Vijeće

                  Predsjednik

               J. BORRELL FONTELLES

            (1)  SL L 261, 30.8.2014., str. 4.

            (2)  Uredba (EU) 2021/947 Europskog parlamenta i Vijeća od 9. lipnja 2021. o uspostavi Instrumenta za susjedstvo, razvoj i međunarodnu suradnju – Globalna Europa, izmjeni i stavljanju izvan snage Odluke br. 466/2014/EU Europskog parlamenta i Vijeća te stavljanju izvan snage Uredbe (EU) 2017/1601 Europskog parlamenta i Vijeća i Uredbe Vijeća (EZ, Euratom) br. 480/2009 (SL L 209, 14.6.2021., str. 1.).

               NACRT

            PREPORUKA br. 1/2022 VIJEĆA ZA PRIDRUŽIVANJE EU – GRUZIJA
            оd…
            o programu pridruživanja EU – Gruzija za razdoblje 2021.-2027.
            VIJEĆE ZA PRIDRUŽIVANJE EU – GRUZIJA,
            uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane,
            budući da:

                        (1)

                        Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane (1), („Sporazum”) potpisan je 27. lipnja 2014., a stupio je na snagu 1. srpnja 2016.

                        (2)

                        Na temelju članka 406. stavka 1. Sporazuma Vijeće za pridruživanje ovlašteno je donositi preporuke radi postizanja ciljeva Sporazuma.

                        (3)

                        Na temelju članka 420. stavka 1. Sporazuma stranke poduzimaju sve opće ili posebne mjere potrebne za ispunjavanje svojih obveza iz Sporazuma te osiguravaju postizanje ciljeva utvrđenih u Sporazumu.

                        (4)

                        Člankom 11. Poslovnika Vijeća za pridruživanje predviđa se mogućnost donošenja odluka i preporuka pisanim postupkom ako se stranke tako dogovore.

                        (5)

                        Unija i Gruzija dogovorile su učvršćivanje svojeg partnerstva postizanjem dogovora o nizu prioriteta za razdoblje 2021.-2027. („program pridruživanja EU – Gruzija za razdoblje 2021.-2027.”) za zajednički rad na postizanju ciljeva političkog pridruživanja i gospodarske integracije kako je utvrđeno u Sporazumu.

                        (6)

                        Stranke Sporazuma postigle su dogovor o tekstu programa pridruživanja EU – Gruzija za razdoblje 2021.-2027., kojim će se poduprijeti provedba Sporazuma usmjeravanjem suradnje na zajednički utvrđene obostrane interese,

                  DONIJELO JE OVU PREPORUKU:

               Članak 1.
               Vijeće za pridruživanje preporučuje da stranke provedu program pridruživanja EU – Gruzija za razdoblje 2021.-2027., kako je naveden u Prilogu (2).

               Članak 2.
               Program pridruživanja EU – Gruzija za razdoblje 2021.-2027., kako je naveden u Prilogu, zamjenjuje program pridruživanja EU – Gruzija koji je donesen 20. studenoga 2017.

               Članak 3.
               Ova Preporuka počinje proizvoditi učinke od dana donošenja.

               Sastavljeno u Tbilisiju, [dan mjesec godina].

                     Za Vijeće za pridruživanje

                     Predsjednik/Predsjednica

               (1)  SL EU L 261, 30.8.2014., str. 4.

               (2)  Vidjeti dokument ST 8327/22 ADD 2 na https://register.consilium.europa.eu.


title: Odluka Vijeća (EU) 2022/794 od 16. svibnja 2022. o imenovanju članice Europskoga gospodarskog i socijalnog odbora, koju je predložila Republika Estonija

text:
                  20.5.2022

                  HR

                  Službeni list Europske unije

                  L 141/51

         ODLUKA VIJEĆA (EU) 2022/794
         od 16. svibnja 2022.
         o imenovanju članice Europskoga gospodarskog i socijalnog odbora, koju je predložila Republika Estonija
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 302.,
         uzimajući u obzir Odluku Vijeća (EU) 2019/853 od 21. svibnja 2019. o određivanju sastava Europskoga gospodarskog i socijalnog odbora (1),
         uzimajući u obzir prijedlog estonske vlade,
         nakon savjetovanja s Europskom komisijom,
         budući da:

                     (1)

                     Na temelju članka 300. stavka 2. Ugovora Gospodarski i socijalni odbor sastoji se od predstavnika organizacija poslodavaca, zaposlenika i drugih predstavnika civilnog društva, osobito u socioekonomskom, građanskom, profesionalnom i kulturnom području.

                     (2)

                     Vijeće je 2. listopada 2020. donijelo Odluku (EU) 2020/1392 (2) o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025.

                     (3)

                     Mjesto člana Europskoga gospodarskog i socijalnog odbora postalo je slobodno smrću gđe Aije MAASIKAS.

                     (4)

                     Estonska vlada predložila je gđu Kaiu VASK, peasekretär, jurist, Eesti Meremeeste Sõltumatu Ametiühing (glavna tajnica i pravna savjetnica, Nezavisna unija estonskih pomoraca), kao članicu Europskoga gospodarskog i socijalnog odbora do kraja tekućeg mandata, koji istječe 20. rujna 2025.,

               DONIJELO JE OVU ODLUKU:

            Članak 1.
            Gđa Kaia VASK, peasekretär, jurist, Eesti Meremeeste Sõltumatu Ametiühing (glavna tajnica i pravna savjetnica Nezavisne unije estonskih pomoraca), imenuje se članicom Europskoga gospodarskog i socijalnog odbora do kraja tekućeg mandata, koji istječe 20. rujna 2025.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 16. svibnja 2022.

                  Za Vijeće

                  Predsjednik

               J. BORRELL FONTELLES

            (1)  SL L 139, 27.5.2019., str. 15.

            (2)  Odluka Vijeća (EU) 2020/1392 od 2. listopada 2020. o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025. te kojom se stavlja izvan snage i zamjenjuje Odluka Vijeća o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025. donesena 18. rujna 2020. (SL L 322, 5.10.2020., str. 1.).